KIRJALLINEN KYSYMYS E-1487/02 esittäjä(t): María Sornosa Martínez (PSE) komissiolle. Posidonia-kasvustojen säilyminen.



Virallinen lehti nro 301 E , 05/12/2002 s. 0159 - 0160



KIRJALLINEN KYSYMYS E-1487/02 esittäjä(t): María Sornosa Martínez (PSE) komissiolle (29. toukokuuta 2002) Aihe: Posidonia-kasvustojen säilyminen Poseidonia Oceanica -lajin esiintymät, joiden suojelusta on säädetty luontotyyppidirektiivissä 92/43/ETY(1), ovat selkeästi vähenemässä kaikkialla Välimeren rannikkoalueella. Välimeren rannikon tilan arviointia ja säilyttämistä koskevan Maailman luonnonsäätiön tutkimuksen mukaan 78 prosenttia Espanjan rannikon Posidonia-kasvustosta on harventumassa. Tämä näyttää vahvistavan, että lähes kaikki esiintymät ovat yleisesti vähenemässä. Espanjan rannikolla, jossa tätä lajia esiintyi aiemmin runsaasti, kasvustot ovat vähentyneet huomattavasti viime vuosikymmeninä, koska niihin kohdistuu ihmisen toiminnan aiheuttamia valtavia paineita, joista on korostettava seuraavia seikkoja: - kalastus (erityisesti troolikalastus), joka Murcian ja Valencian autonomioissa on jo vahingoittanut 40:ä prosenttia esiintymien pinta-alasta; - urheilusatamien ja muiden matkailuinfrastruktuurien jatkuva lisääntyminen erityisesti Valencian rannikolla, joka kärsii muutenkin kaupungin aiheuttamista liiallisista paineista; - saastuminen ja jätevedet, jotka vähentävät kasvibiomassaa ja aiheuttavat biologisen monimuotoisuuden vähenemistä ja muutoksia kasvikunnan koostumuksessa esiintymien alueella; - jne. Kirjalliseen kysymykseen E-1253/01(2) 21. kesäkuuta 2001 antamassaan vastauksessa komissio katsoi, että kaikki arviot Espanjan ehdotusten riittävyydestä Posidonia-kasvustojen suojelemiseksi ovat ennenaikaisia. Euroopan unioni on vahvistanut äskettäin sitoumuksensa säilyttää suojeltavat alueet osallistumalla Haagissa pidettyyn biologista monimuotoisuutta koskevaa yleissopimusta käsittelevään kokoukseen ja hyväksymällä suosituksen rannikkoalueiden yhdennetystä käytöstä ja hoidosta. - Mitä konkreettisia toimia komissio aikoo ehdottaa Posidonia-kasvustojen heikentymisen ja vähentymisen jarruttamiseksi erityisesti Välimeren rannikkoalueilla? Pitääkö komissio riittävinä alueita, jotka Espanja on määritellyt yhteisön tärkeinä pitämiksi alueiksi tämän tärkeän kasvuston säilyttämistä varten? - Mikä on komission mielipide Maailman luonnonsäätiön laatimassa Välimeren rannikkoaluetta koskevassa selonteossa esitetystä luettelosta alueista, joita Espanjan hallitus ei ole määritellyt yhteisön tärkeinä pitämiksi alueiksi? Aikooko komissio ottaa yhteyttä Espanjan viranomaisiin ja vaatia näiden alueiden määrittelemistä yhteisön tärkeänä pitämiksi alueiksi? (1) EYVL L 206, 22.7.1992, s. 7. (2) EYVL C 340 E, 4.12.2001, s. 205. Margot Wallströmin komission puolesta antama vastaus (10. heinäkuuta 2002) Kysyjän mainitsemien posidonia-kasvustojen (Posidonion oceanicae) elinympäristö on katoamisvaarassa oleva luonnollinen elinympäristö, jonka suojelusta yhteisöllä on erityisvastuu. Komission mielestä on mahdollista, että suojelutoimenpiteet, joihin jäsenvaltiot ovat ryhtyneet, eivät riitä, kun otetaan huomioon kyseisten elinympäristön suojelun tila ja sitä uhkaavat moninaiset jatkuvat vaarat. Tältä osin komissio valvoo erityisesti, että riittävä määrä alueita, joilla on tällainen elinympäristö, lopulta sisällytetään Natura 2000 -verkostoon. Komissio myös katsoo, että elinympäristön suojelutoimenpiteet olisi pitänyt toteuttaa jo ennen erityissuojelualueiden luettelon lopullista hyväksymistä. Luontotyyppiä uhkaavien vaarojen luonne huomioon ottaen komissio pitää erityisesti luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklassa vahvistettujen säännösten täytäntöönpanemista erityisen tärkeänä. Komissio ei valitettavasti voi kommentoida Espanjan tekemien ehdotusten riittävyyttä eikä mahdollisten lisäsuojelualueiden olemassaoloa, koska jäsenvaltiot vasta parhaillaan toimittavat tietoja Välimeren alueen mahdollisista uusista suojelualueista ja niiden analysoimiseksi järjestettävää biomaantieteellistä seminaaria on täytynyt lykätä. Komissio on aina ollut sitä mieltä, että luonnonsuojelupolitiikan onnistuminen riippuu suurelta osin kaikkien siihen liittyvien yhteiskunnan osa-alueiden osallistumisesta. Kysyjän mainitsemassa raportissa, jonka komissio on myös saanut, osoitetaan jälleen kerran, kuinka tärkeää on voida luottaa riippumattomien toimijoiden apuun ongelmien yksilöimisessä ja luonnonsuojelutoimien kohdentamisessa.